মেঘভাঙা বৃষ্টিতে বিপর্যস্ত উত্তরাখণ্ড, ধ্বংসস্তূপে আটকে বহু, বন্ধ স্কুল

ওয়েব ডেস্ক: ফের রুদ্র রোষের মুখে দেবভূম। মেঘভাঙা বৃষ্টিতে লণ্ডভণ্ড উত্তরাখণ্ডের রুদ্রপ্রয়াগ ও চামোলি জেলা (Rudraprayag and Chamoli)। ধ্বংসস্তূপে বহু মানুষের আটকে থাকার আশঙ্কা করা হচ্ছে। আহত বহু মানুষ। শুক্রবার সকাল থেকে প্রবল বৃষ্টির কারণে ভেঙে পড়েছে একাধিক ঘরবাড়ি। উত্তরাখণ্ডের মুখ্যমন্ত্রী পুষ্কর সিং ধামী জানিয়েছেন, ইতিমধ্যেই স্থানীয় প্রশাসন উদ্ধারকাজে নেমেছে।

এক্স হ্যান্ডলে পোস্ট করে মুখ্যমন্ত্রী জানিয়েছেন, ‘রুদ্রপ্রয়াগ জেলার বাসুকেদার এলাকার বারেৎ ধুংগার টোক এবং চামোলি জেলার দেবল এলাকায় মেঘভাঙা বৃষ্টিতে জলের তোড়ে সব ভেসে গিয়েছে। স্থানীয় প্রশাসনের তরফে যুদ্ধকালীন তৎপরতায় উদ্ধার ও ত্রাণ কাজ চলছে। সমস্ত বিষয়টি খতিয়ে দেখার পাশাপাশি স্থানীয় প্রশাসনের কর্মকর্তাদের সঙ্গে কথা বলছেন তিনি। সকলের সুস্থতার জন্য বাবা কেদারের কাছে প্রার্থনা করেছেন তিনি।’

আরও পড়ুন: বেঙ্গালুরুতে উদ্ধার এক ইঞ্জিনিয়ারের ঝুলন্ত দেহ!

মেঘভাঙা বৃষ্টিতে সবচেয়ে ভয়াবহ পরিস্থিতি রুদ্রপ্রয়াগের বারেৎ ধুংগার টোক ও চামোলির দেবল এলাকার। দেবলে নিখোঁজ এক দম্পতি। এখনও তাঁদের খোঁজ মেলেনি। ধ্বংসস্তূপে আটকে পড়া কয়েকজনকে ইতিমধ্যেই উদ্ধার করা হয়েছে। ক্ষতিগ্রস্থ এলাকা গুলি থেকে বাসিন্দাদের সরিয়ে নিয়ে যাওয়া হয়েছে। পাশাপাশি, মুখ্যমন্ত্রীর সচিবালয়ের তরফে প্রয়োজনীয় নির্দেশ দেওয়া হয়েছে রাজ্য বিপর্যয় মোকাবিলা দফতরের সচিব এবং জেলাশাসককে।

রুদ্রপ্রয়াগ জেলার অলকানন্দা ও মন্দাকিনীর সঙ্গমস্থলে জলস্তর ফুলে ফেঁপে উঠছে। কেদারনাথ উপত্যকায় নদীর জলের তীব্র স্রোতে ভেসে গিয়েছে একটি সেতু। চেনাগাড় অঞ্চলেও পরিস্থিতি আশঙ্কাজনক। জেলা ম্যাজিস্ট্রেট জানিয়েছেন, বাসু কেদার এলাকায় প্রবল বৃষ্টির জেরে ৪টি বাড়ি ভেসে গিয়েছে। সবাইকে নিরাপদে সরিয়ে নেওয়া হয়েছে। পরিস্থিতির উপর নজরদারি রাখা হয়েছে। শুক্রবার রুদ্রপ্রয়াগ, বাগেশ্বর, চামোলি, হরিদ্বার এবং পিথোরাগড় জেলায় স্কুল বন্ধ রাখা হয়েছে।

দেখুন অন্য খবর